ช่อง 3 เอชดี

**ช่อง 3 เอชดี** (; ชื่อทางการและชื่อเดิม: สถานีโทรทัศน์ไทยทีวีสีช่อง 3) เป็นสถานีโทรทัศน์ภาคพื้นดิน (Terrestrial Television) แห่งที่ 4 ของประเทศไทย ปัจจุบันดำเนินกิจการโดย *บริษัท บีอีซี-มัลติมีเดีย จำกัด* ในเครือบริษัทกลุ่มบีอีซีเวิลด์ เริ่มแพร่ภาพเป็นปฐมฤกษ์เมื่อวันที่ 26 มีนาคม พ.ศ. 2513 เวลา 10:00 น. ในเขตกรุงเทพมหานครและปริมณฑล ในระบบแอนะล็อก (โดย **บริษัท บางกอกเอ็นเตอร์เทนเม้นต์ จำกัด** ภายใต้สัญญาสัมปทานในกิจการส่งโทรทัศน์กับ บริษัท ไทยโทรทัศน์ จำกัด (ต่อมาคือ อ.ส.ม.ท. และ บมจ.อสมท ตามลำดับ) เป็นระยะเวลา 50 ปี) หลังจากนั้นได้เริ่มออกอากาศคู่ขนานทางช่องหมายเลข 33 ในระบบดิจิทัลภาคพื้นดินตั้งแต่เวลา 20:15 น. ของวันศุกร์ที่ 10 ตุลาคม พ.ศ. 2557 และยุติการออกอากาศในระบบแอนะล็อกเมื่อวันพฤหัสบดีที่ 26 มีนาคม พ.ศ. 2563 เวลา 00:01 น. มีคำขวัญประจำสถานีฯ ว่า **คุ้มค่าทุกนาที ดูทีวีสีช่อง 3** 

ปัจจุบันมีผู้อำนวยการสถานี คือ นายวิบูลย์ ลีรัตนขจร ในฐานะรักษาการกรรมการผู้อำนวยการสายธุรกิจโทรทัศน์ของบีอีซีเวิลด์

## ประวัติ
สถานีวิทยุโทรทัศน์ไทยทีวีสีช่อง 3 เกิดขึ้นจาก **บริษัท บางกอกเอ็นเตอร์เทนเม้นต์ จำกัด** (; ชื่อย่อ: บีอีซี; BEC ปัจจุบันเป็นบริษัทย่อยในกลุ่มบีอีซีเวิลด์) ซึ่งวิชัย มาลีนนท์ ดำเนินการจดทะเบียนจัดตั้งเป็นบริษัท เมื่อวันที่ 10 พฤศจิกายน พ.ศ. 2510 ลงนามในสัญญาดำเนินกิจการส่งโทรทัศน์ ร่วมกับบริษัท ไทยโทรทัศน์ จำกัด เมื่อวันที่ 4 มีนาคม พ.ศ. 2511 โดยมีอายุสัญญา 10 ปี ระหว่างวันที่ 26 มีนาคม พ.ศ. 2513 - 25 มีนาคม พ.ศ. 2523

โดยตามสัญญา กำหนดให้มีที่ดิน 6 ไร่ขึ้นไป สำหรับก่อสร้างเป็นสถานีส่งออกอากาศ พร้อมทั้งสิ่งก่อสร้างและอุปกรณ์การส่งโทรทัศน์ทั้งหมด รวมมูลค่าไม่ต่ำกว่า 25 ล้านบาท โดยจะตกเป็นกรรมสิทธิ์ของ บจก.ไทยโทรทัศน์ทันทีเมื่อเริ่มส่งออกอากาศ แต่เมื่อลงทุนจริง บีอีซีใช้ทุนไปทั้งสิ้น 54.25 ล้านบาท สูงกว่าในสัญญาถึง 29.25 ล้านบาท และระหว่างร่วมดำเนินกิจการตามสัญญาในระยะเวลา 10 ปีนั้น บีอีซีต้องจ่ายค่าตอบแทนแก่ บจก.ไทยโทรทัศน์เป็นเงิน 44 ล้านบาท และเงินสวัสดิการแก่พนักงาน บจก.ไทยโทรทัศน์อีกปีละ 1 ล้านบาท รวมเป็น 10 ล้านบาท รวมเงินจ่ายทั้งหมด 54 ล้านบาท

อนึ่ง บีอีซีได้รับอนุมัติให้ขยายอายุสัญญาดำเนินกิจการส่งโทรทัศน์กับองค์การสื่อสารมวลชนแห่งประเทศไทย (อสมท.) ซึ่งแปรรูปจาก บจก.ไทยโทรทัศน์ เมื่อปี พ.ศ. 2520 มาแล้ว 2 ครั้ง คือเมื่อวันที่ 28 เมษายน พ.ศ. 2521 ขยายออกไปอีก 10 ปี ระหว่างวันที่ 26 มีนาคม พ.ศ. 2523 - 25 มีนาคม พ.ศ. 2533 และในวันที่ 16 กรกฎาคม พ.ศ. 2530 ขยายออกไปอีก 30 ปี ระหว่างวันที่ 26 มีนาคม พ.ศ. 2533 - 25 มีนาคม พ.ศ. 2563

ทั้งนี้เมื่อวันที่ 11 มีนาคม พ.ศ. 2513 ช่อง 3 เริ่มทดลองแพร่ภาพออกอากาศโดยใช้กำลังส่งเต็มระบบคือ 50 กิโลวัตต์ ด้วยเครื่องส่งขนานเป็นครั้งแรกระหว่างเวลา 19.00 - 21.00 น. จากนั้นสี่วันถัดมา (15 มีนาคม) ได้เริ่มทดลองแพร่ภาพแบบเสมือนจริงระหว่างเวลา 09.30 - 00.00 น. และเริ่มออกอากาศอย่างเป็นทางการตั้งแต่วันที่ 26 มีนาคม ตามเวลาฤกษ์คือ 10.00 น. โดยมีจอมพลถนอม กิตติขจร นายกรัฐมนตรีในขณะนั้น ให้เกียรติเป็นประธานในพิธีเปิดสถานีฯ

อนึ่ง ตั้งแต่เดือนมีนาคม พ.ศ. 2540 ช่อง 3 ได้เริ่มออกอากาศตลอด 24 ชั่วโมงเป็นแห่งที่ 2 ของประเทศไทย แล้วกลับมาเปิดสถานีฯ เวลา 05.00 น. และปิดสถานีฯ เวลา 02.00 น. อีกครั้ง ในเดือนสิงหาคมปีเดียวกัน ต่อมาในปี พ.ศ. 2548 จึงกลับมาออกอากาศตลอด 24 ชั่วโมงอีกครั้งจนถึงปัจจุบัน

### อาคารที่ทำการ
thumb|left|อาคารมาลีนนท์ ทาวเวอร์
เมื่อราวต้นปี พ.ศ. 2512 มีพิธีวางศิลาฤกษ์อาคารที่ทำการสถานีฯ บนที่ดินขนาด 6 ไร่เศษ บริเวณกิโลเมตรที่ 19 ถนนเพชรเกษม แขวงหนองค้างพลู เขตหนองแขม กรุงเทพมหานคร โดยอาคารดังกล่าวมีความสูง 4 ชั้น ภายในเป็นห้องส่งโทรทัศน์ ขนาด 600 ตารางเมตร 2 ห้อง, ขนาด 424 ตารางเมตร 2 ห้อง และขนาด 110 ตารางเมตรอีก 1 ห้อง โดยแต่ละห้องส่งจะมีห้องควบคุมเฉพาะ และยังติดตั้งจอขนาดใหญ่ มีความกว้าง 47 เมตร ความสูง 7.5 เมตร สำหรับแสดงภาพด้วยระบบไซโครามา ใช้ในการประดิษฐ์ภาพฉากท้องฟ้า ที่ช่วยให้เกิดเป็นภาพชัดลึก รวมถึงสามารถเปลี่ยนสีของฉากอย่างเสมือนจริง และเปลี่ยนความเข้มของแสงได้อย่างรวดเร็วและนุ่มนวล

ต่อมา บีอีซี ดำเนินการแยกส่วนของสำนักงาน ไปยังอาคารเลขที่ 2259 ถนนเพชรบุรีตัดใหม่ และจัดสร้างห้องส่งโทรทัศน์บนชั้น 8 อาคารโรบินสัน ถนนราชดำริ (ปัจจุบันคือบิ๊กซี ราชดำริ) จากนั้นเมื่อวันที่ 27 มกราคม พ.ศ. 2529 จึงนำส่วนงานที่กระจายอยู่ 3 แห่ง มารวมศูนย์อยู่ที่อาคารวานิช 1 และ 2 บริเวณแยกวิทยุ-เพชรบุรี (ถนนวิทยุตัดกับถนนเพชรบุรีตัดใหม่) เพื่อเพิ่มความสะดวกให้การดำเนินงานคล่องตัวมากขึ้น และในราวปี พ.ศ. 2542 สถานีฯ ย้ายอาคารที่ทำการทั้งหมด ขึ้นไปยังอาคารเอ็มโพเรียม ถนนสุขุมวิท

ในปัจจุบัน (ตั้งแต่ปี พ.ศ. 2548) สถานีได้ย้ายมายังกลุ่มอาคารที่ทำการปัจจุบันซึ่งกลุ่มบีอีซีเวิลด์เป็นเจ้าของด้วยตนเอง คือ **อาคารมาลีนนท์** (แต่เดิมเป็นสำนักงานใหญ่ของบริษัท เอสโซ่ (ประเทศไทย) จำกัด (มหาชน) หรือ บริษัท บางจาก ศรีราชา จำกัด (มหาชน) ในปัจจุบัน) เลขที่ 3199 ถนนพระรามที่ 4 แขวงคลองตัน เขตคลองเตย กรุงเทพมหานคร โดยอาคารเอ็ม 1 เป็นสำนักงาน และอาคารเอ็ม 2 เป็นส่วนปฏิบัติการออกอากาศ

### การจัดรูปองค์กร
ช่อง 3 มีรูปแบบการบริหารองค์กร โดยแบ่งหน่วยงานย่อยออกเป็น 18 ฝ่าย ประกอบด้วย ฝ่ายบริหาร, ฝ่ายผลิตรายการ, ฝ่ายข่าว, ฝ่ายรายการ, ฝ่ายออกอากาศ, ฝ่ายศิลปกรรม, ฝ่ายวิศวกรรม, ฝ่ายเทคนิคโทรทัศน์, ฝ่ายแผนงานวิศวกรรม, ฝ่ายไฟฟ้ากำลัง, ฝ่ายสถานีวิทยุกระจายเสียง (FM 105.5 MHz), ฝ่ายธุรการ, ฝ่ายบุคคล, ฝ่ายบัญชี, ฝ่ายการเงิน, ฝ่ายโฆษณา, ฝ่ายการตลาด และฝ่ายประชาสัมพันธ์

### คำขวัญประจำสถานี
เมื่อปี พ.ศ. 2524 ช่อง 3 โดยอนุมัติของ นายวิชัย มาลีนนท์ และผู้บริหารสถานีฯ ได้จัดกิจกรรมให้ผู้ชมร่วมเสนอคำขวัญประจำสถานีฯ ทว่าไม่มีคำขวัญใดที่ได้รับการคัดเลือก ทั้งนี้ ในอีกสามปีต่อมา วิชัย พร้อมด้วยผู้บริหารของช่อง 3 นำคำขวัญ ซึ่งได้มาจากการเสนอของผู้ชมในครั้งแรก มารวมเข้ากับแนวคิดของพนักงานเจ้าหน้าที่ของสถานีฯ จนกระทั่งได้คำขวัญว่า *คุ้มค่าทุกนาที ดูทีวีสีช่อง 3* โดยนำมาเผยแพร่ออกอากาศครั้งแรก เมื่อวันพฤหัสบดีที่ 1 มีนาคม พ.ศ. 2527 เนื่องในโอกาสที่ช่อง 3 มีอายุครบ 14 ปี ในวันที่ 26 มีนาคม ปีเดียวกัน

### นิตยสารรายการโทรทัศน์

ช่อง 3 ได้ริเริ่มจัดทำนิตยสารรายการโทรทัศน์ เพื่อแจกฟรีแก่ผู้สนใจ ออกเป็นฉบับปฐมฤกษ์ เมื่อวันที่ 24 สิงหาคม พ.ศ. 2514 นับเป็นสถานีฯ แรก ที่จัดทำนิตยสารในลักษณะนี้ แต่สามารถดำเนินการได้เพียงประมาณสองปีก็หยุดไป แต่ในเดือนมิถุนายน พ.ศ. 2518 สถานีฯ จึงฟื้นการจัดทำนิตยสารขึ้นใหม่อีกครั้ง นอกจากนั้นในเดือนธันวาคม พ.ศ. 2520 ได้ออกเป็นฉบับภาษาอังกฤษ และต่อมามีการออกเป็นฉบับภาษาจีนอีกด้วย แต่ในปี พ.ศ. 2539 ยุติการจัดพิมพ์ลงแล้วในทุกภาษา และปัจจุบัน สถานีฯ จึงฟื้นการจัดทำนิตยสารขึ้นใหม่อีกครั้ง

## เทคโนโลยีในการออกอากาศ
### การออกอากาศในระบบแอนะล็อก
thumb|200px|โลโก้ช่อง 3 แอนะล็อก (26 มี.ค. 2513 - 25 มี.ค. 2563)
สถานีวิทยุโทรทัศน์ไทยทีวีสีช่อง 3 (ชื่อสากล: HS-TV 3) เป็นสถานีโทรทัศน์เพียงแห่งเดียวในไทยที่ออกอากาศในระบบวีเอชเอฟย่านความถี่ต่ำทางช่อง 3 โดยเริ่มแรกใช้เครื่องส่งโทรทัศน์สี 25 กิโลวัตต์ 2 เครื่องขนานกัน รวม 50 กิโลวัตต์ ทวีกำลังสูงสุด 13 เท่า กำลังส่งปลายเสาที่ 650 กิโลวัตต์ เครื่องส่งสูง 250 เมตร ความถี่คลื่นอยู่ระหว่าง 54-61 MHz ใช้ระบบ CCIR PAL 625 เส้นเป็นแห่งแรกของไทย ให้บริการในกรุงเทพมหานคร, ปริมณฑล และจังหวัดใกล้เคียงรวม 18 จังหวัด เป็นสถานีโทรทัศน์สีแห่งที่ 2 ของไทย ต่อจากสถานีโทรทัศน์สีกองทัพบกช่อง 7 (ช่อง 7 เอชดีในปัจจุบัน)

นอกจากนี้ ภายในอาคารที่ทำการของช่อง 3 ยังมีเครื่องส่งวิทยุเอฟเอ็ม 105.5 MHz ที่ช่อง 3 ได้รับสัมปทานมาพร้อมกับช่องโทรทัศน์ตามสัญญากับ บจก.ไทยโทรทัศน์ อีกช่องทางหนึ่งด้วย ซึ่งในระยะแรกใช้ส่งกระจายเสียงภาษาต่างประเทศในฟิล์มขณะออกอากาศภาพยนตร์ต่างประเทศทางโทรทัศน์ซึ่งออกเสียงบรรยายเป็นภาษาไทย ต่อมาเมื่อเทคโนโลยีแบ่งช่องเสียงสามารถใช้กับโทรทัศน์ทั่วไปได้แล้ว จึงเปลี่ยนไปดำเนินรายการดนตรีสากล โดยใช้ชื่อว่า *Eazy FM 105.5* จนถึงปัจจุบัน (โดยในปัจจุบัน สถานีวิทยุดังกล่าวถูกโอนไปอยู่ในความดูแลของบริษัท เทโร เอ็นเตอร์เทนเม้นท์ จำกัด (มหาชน) โดยสัมปทานคลื่นวิทยุที่ทำร่วมกับ บริษัท อสมท จำกัด (มหาชน) ได้สิ้นสุดลงเมื่อวันที่ 31 มกราคม พ.ศ. 2563 แต่ทางสำนักงาน กสทช. ได้อนุมัติให้ใช้คลื่นดังกล่าวประกอบกิจการไปก่อน ซึ่ง บมจ.อสมท ได้จัดทำบันทึกข้อตกลงร่วมจัดรายการกับเทโรฯ เพื่อให้การออกอากาศเป็นไปอย่างต่อเนื่องต่อไป)

ต่อมาเมื่อวันที่ 1 ตุลาคม พ.ศ. 2524 บีอีซีได้ทำข้อตกลงร่วมกับกรมประชาสัมพันธ์ เพื่อนำรายการส่วนหนึ่งของช่อง 3 ไปออกอากาศคู่ขนานทางสถานีวิทยุโทรทัศน์แห่งประเทศไทย ส่วนภูมิภาค ทำให้สัญญาณภาพของช่อง 3 ได้รับการแพร่ไปสู่ภูมิภาคเป็นครั้งแรก สถานีส่งในโครงข่ายของกรมประชาสัมพันธ์จำนวน 44 สถานี ครอบคลุมการออกอากาศในพื้นที่ 489,000 ตารางกิโลเมตร หรือคิดเป็น 95.47% ของประเทศไทย

ต่อมาเมื่อวันที่ 16 กรกฎาคม พ.ศ. 2530 บีอีซีได้ขยายเครือข่ายโทรทัศน์ทั่วประเทศร่วมกับ อ.ส.ม.ท. เพื่อจัดตั้งสถานีเครื่องส่งโทรทัศน์พร้อมอุปกรณ์ออกอากาศร่วมกันระหว่างช่อง 3 และช่อง 9 อ.ส.ม.ท. จำนวน 31 แห่งในระยะเวลา 4 ปี ตั้งแต่ต้นเดือนมิถุนายน พ.ศ. 2531 - กรกฎาคม พ.ศ. 2534 เป็นผลให้ทั้ง 2 ช่องครอบคลุมการออกอากาศถึง 89.7% ของประเทศไทย คิดเป็นศักยภาพในการให้บริการถึง 96.3% ของจำนวนประชากร โดยรับสัญญาณจากสถานีส่งหลักในกรุงเทพมหานครผ่านดาวเทียมอินเทลแซท และเครื่องรับไมโครเวฟจากดาวเทียมสื่อสาร

อย่างไรก็ตาม เนื่องจากช่อง 3 ออกอากาศด้วยระบบวีเอชเอฟย่านความถี่ต่ำ ถูกรบกวนได้ง่าย ภาครับซับซ้อน ความยาวคลื่นสูง ต้องใช้สายอากาศรับสัญญาณที่ยาวและหนักกว่าย่านความถี่สูง นอกจากนี้ เมื่อกรุงเทพมหานครมีอาคารสูงมากขึ้น จำนวนประชากรและสิ่งอำนวยความสะดวกต่าง ๆ เพิ่มขึ้น คุณภาพสัญญาณของช่อง 3 จึงลดลงมากเมื่อเทียบกับระยะเริ่มแรก ดังนั้นในช่วงปลายปี พ.ศ. 2546 คณะกรรมการกิจการกระจายเสียงและกิจการโทรทัศน์แห่งชาติ (กกช.) ในขณะนั้น จึงอนุมัติให้จัดสรรคลื่นความถี่ในระบบยูเอชเอฟแก่ช่อง 3 เพื่อใช้ออกอากาศแทนคลื่นเดิมเป็นจำนวน 5 ช่องสัญญาณ

สำหรับสถานีส่งหลักในกรุงเทพมหานคร บีอีซีร่วมกับ บริษัท ไอทีวี จำกัด (มหาชน) (ปัจจุบันโอนกิจการไปยังองค์การกระจายเสียงและแพร่ภาพสาธารณะแห่งประเทศไทย) ลงนามในสัญญาร่วมใช้เสาส่งและสายอากาศบนอาคารใบหยก 2 เมื่อวันที่ 25 พฤศจิกายน พ.ศ. 2547 และเริ่มออกอากาศในระบบยูเอชเอฟช่อง 32 ตั้งแต่เวลา 09.39 น. ของวันที่ 25 มีนาคม พ.ศ. 2548 ใน 18 จังหวัดเดิม โดยยังคงออกอากาศระบบวีเอชเอฟย่านความถี่ต่ำทางช่อง 3 คู่ขนานไปเพื่อทอดเวลาให้ผู้ชมเปลี่ยนแปลงระบบ จนวันที่ 1 กรกฎาคม พ.ศ. 2550 จึงยุติการออกอากาศระบบวีเอชเอฟจากสถานีส่งหลัก และออกอากาศด้วยระบบยูเอชเอฟเพียงระบบเดียว นอกจากนี้มีสถานีเครือข่ายโทรทัศน์ส่วนภูมิภาคที่ กกช. อนุมัติคลื่นยูเอชเอฟให้ช่อง 3 อีก 4 แห่ง เริ่มใช้ในปี พ.ศ. 2548

จากนั้นช่อง 3 ดำเนินการทยอยเปลี่ยนเครื่องส่งใหม่ เป็นของบริษัท โรห์เดแอนด์ชวาร์ซ จำกัด จากประเทศเยอรมนี ในสถานีส่งทั่วประเทศ ซึ่งรองรับการเปลี่ยนผ่านสู่ทีวีดิจิทัลในอนาคต จำนวน 5 แห่งแรกเมื่อปี พ.ศ. 2550, 7 แห่งในปี พ.ศ. 2551, 6 แห่งในปี พ.ศ. 2552 และ 2 แห่งในปี พ.ศ. 2555 นอกจากนี้ ยังทยอยปรับปรุงระบบสายอากาศตั้งแต่ปี พ.ศ. 2551 ในสถานีส่ง 5 แห่ง ดำเนินการเมื่อปี พ.ศ. 2553 สำหรับส่วนกลางที่กรุงเทพมหานครได้จัดตั้งสถานีส่งยูเอชเอฟหน่วยย่อยเพิ่มเติมเพื่อออกอากาศทางช่อง 60 เพื่อขจัดปัญหาในการรับสัญญาณอีก 3 แห่ง และจัดตั้งสถานีส่งยูเอชเอฟสำรองบนดาดฟ้าของอาคารมาลีนนท์อีกด้วย

ต่อมาช่วงกลางปี พ.ศ. 2556 ช่อง 3 เปลี่ยนระบบควบคุมการออกอากาศเป็นดิจิทัล และตั้งแต่เวลา 10.10 น. วันที่ 17 ตุลาคมปีเดียวกัน ช่อง 3 เปลี่ยนระบบการออกอากาศเป็นดิจิทัล รวมถึงตั้งแต่เดือนสิงหาคม พ.ศ. 2557 ทุกรายการที่ออกอากาศในทั้ง 3 ช่องระบบดิจิทัลของช่อง 3 ถ่ายทำด้วยระบบดิจิทัลความละเอียดสูง พร้อมทั้งปรับสัดส่วนภาพที่ออกอากาศจากเดิมคือ 4:3 (Letter Box) เป็น 16:9 (Widescreen) ซึ่งการเปลี่ยนแปลงดังกล่าวก็เริ่มใช้กับช่อง 3 แอนะล็อกด้วยตั้งแต่วันที่ 1 กันยายนปีเดียวกัน

#### [[การยุติการออกอากาศโทรทัศน์ระบบแอนะล็อกในประเทศไทย|การยุติการออกอากาศโทรทัศน์ระบบแอนะล็อก]]
เมื่อวันพุธที่ 25 มีนาคม พ.ศ. 2563 บีอีซีได้สิ้นสุดสัญญาสัมปทานกับ บริษัท อสมท จำกัด (มหาชน) ทำให้ช่อง 3 ยุติการออกอากาศโทรทัศน์ระบบแอนะล็อกทั่วประเทศ เมื่อเวลา 00.01 น. ของวันพฤหัสบดีที่ 26 มีนาคม พ.ศ. 2563 รวมระยะเวลาในการออกอากาศระบบแอนะล็อกทั้งสิ้น **50 ปี** และเนื่องจากเป็นสถานีโทรทัศน์ของไทยช่องสุดท้ายที่ยุติการออกอากาศในระบบนี้ จึงถือเป็นการยุติการออกอากาศระบบแอนะล็อกในประเทศไทยอย่างสมบูรณ์แบบ

### การออกอากาศในระบบดิจิทัล
thumb|200px|โลโก้ช่อง 3 ในระบบดิจิทัล (1 เม.ย. 2557 - 25 มี.ค. 2563)
thumb|200px|โลโก้ช่อง 3 เอชดีรูปแบบแรก (25 เม.ย. 2557 - 25 มี.ค. 2563)
เมื่อวันที่ 26 - 27 ธันวาคม พ.ศ. 2556 กลุ่มบีอีซีเวิลด์ บริษัทแม่ของช่อง 3 มอบหมายให้บริษัท บีอีซี-มัลติมีเดีย จำกัด บริษัทลูกอีกแห่งหนึ่งเข้าประมูลช่องโทรทัศน์ภาคพื้นดินระบบดิจิทัล ประเภทบริการทางธุรกิจระดับชาติจำนวน 3 ประเภท แต่ในที่นี้จะกล่าวถึงเฉพาะการเข้าประมูลในประเภทรายการทั่วไปความละเอียดสูง โดยในประเภทนี้ให้ราคาเป็นอันดับที่ 1 และเมื่อวันที่ 27 มกราคม พ.ศ. 2557 กสทช.ประกาศหมายเลขช่องที่แต่ละบริษัทซึ่งผ่านการประมูลเลือกไว้ตั้งแต่วันที่ 24 มกราคม โดยช่องรายการทั่วไปความละเอียดสูงในส่วนของบีอีซี-มัลติมีเดีย ได้หมายเลข 33

และเมื่อ กสทช. อนุญาตให้แต่ละบริษัทที่จะรับใบอนุญาตดำเนินการทดสอบสัญญาณระหว่างวันที่ 1 - 24 เมษายนปีเดียวกัน บีอีซี-มัลติมีเดีย ได้ทดลองออกอากาศรายการทั้งหมดจากช่อง 3 แอนะล็อกคู่ขนานไปทั้ง 3 ช่อง และตั้งแต่วันที่ 25 เมษายน พ.ศ. 2557 ซึ่ง กสทช. ออกใบอนุญาต บีอีซี-มัลติมีเดีย ก็เริ่มออกอากาศรายการต่าง ๆ ตามผังของแต่ละช่องทั้ง 3 และเนื่องจากผู้รับสัมปทานช่อง 3 แอนะล็อก คือ บีอีซี เป็นคนละนิติบุคคลกับผู้รับใบอนุญาตทีวีดิจิทัล คือ บีอีซี-มัลติมีเดีย จึงไม่สามารถนำรายการทั้งหมดจากช่องทีวีแอนะล็อกเดิมเพื่อมาออกอากาศคู่ขนานทางทีวีดิจิทัลดังที่ดำเนินการมาในระยะทดสอบสัญญาณได้
จากกรณีดังกล่าว ผู้ชมที่เป็นสมาชิกเว็บบอร์ด พันทิป.คอม โต๊ะเฉลิมไทยจำนวนหนึ่ง วิพากษ์วิจารณ์อย่างรุนแรง โดยอ้างว่าผู้บริหารช่อง 3 นำรายการที่เคยออกอากาศทางช่อง 3 มาลงในผังทีวีดิจิทัลโดยไม่ทำรายการใหม่ รวมทั้งกล่าวหาว่าออกอากาศไม่ครบ 24 ชั่วโมง กสทช. จึงเสนอให้ช่อง 3 โอนถ่ายบัญชีรายได้ของรายการต่าง ๆ ทางช่องทีวีแอนะล็อกไปยังช่องทีวีดิจิทัล แต่ช่อง 3 ปฏิเสธด้วยยืนยันความเป็นคนละนิติบุคคล และองค์การกระจายเสียงและแพร่ภาพสาธารณะแห่งประเทศไทย ผู้ให้บริการโครงข่ายของช่อง 3 ดิจิทัล ยังได้ยื่นฟ้องศาลปกครองกลางเป็นผู้เสียหายร่วม เนื่องจากหากศาลปกครองคุ้มครองช่อง 3 ไทยพีบีเอสจะต้องออกอากาศทีวีแอนะล็อกยาวนานขึ้น ส่งผลให้มีค่าใช้จ่ายและต้นทุนมากขึ้นในการออกอากาศคู่ขนาน และทำให้การเปลี่ยนผ่านล่าช้าลง
thumb|โลโก้ช่อง 3 เอชดีหลังยุติการแพร่ภาพในระบบอนาล็อก (26 มี.ค. 2563 - ปัจจุบัน)

ต่อมาในวันที่ 1 กันยายน พ.ศ. 2557 กสทช. ลงมติเพิกถอนทีวีแอนะล็อกจากส่วนให้บริการทั่วไป จึงต้องยุติการออกอากาศทางโทรทัศน์ผ่านดาวเทียมและโทรทัศน์ผ่านสายเคเบิลตามที่กฎหมายกำหนด ตั้งแต่วันที่ 2 กันยายน เป็นต้นไป แต่กลุ่มช่อง 3 อาศัยความในประกาศคณะรักษาความสงบแห่งชาติ ฉบับที่ 27/2557 ประกอบกับความในสัญญาสัมปทานทีวีแอนะล็อกกับ บมจ.อสมท จนถึงวันที่ 25 มีนาคม พ.ศ. 2563 เพื่อรักษาสิทธิ์ในการออกอากาศตามเดิม วันต่อมา (3 กันยายน) กสทช. ทำหนังสือถึงผู้ให้บริการทีวีดาวเทียมและเคเบิลทีวีให้งดการออกอากาศช่อง 3 แอนะล็อกภายใน 15 วัน แต่ได้เสนอความช่วยเหลือทางกฎหมายเพื่อให้ช่อง 3 นำสัญญาณของช่อง 3 แอนะล็อก มาออกอากาศคู่ขนานทางทีวีดิจิทัลช่อง 33 ต่อมาช่อง 3 นำความขึ้นร้องต่อศาลปกครอง โดยชั้นต้นวินิจฉัยให้ กสทช. กับผู้บริหารของช่อง 3 เจรจากัน แต่ไม่ได้ข้อยุติ ในวันที่ 8 กันยายน พ.ศ. 2557 ศาลปกครองสูงสุดจึงเข้าไกล่เกลี่ย โดยทำข้อตกลงให้บีอีซี-มัลติมีเดีย นำสัญญาณภาพและเสียงทั้งหมดของช่อง 3 แอนะล็อก ไปออกอากาศคู่ขนานในทีวีดิจิทัลความละเอียดสูงช่อง 33 ของตนภายในวันที่ 11 ตุลาคม เวลา 12:00 น. แต่เนื่องจาก กสทช. มีนโยบายลดค่าธรรมเนียมใบอนุญาตทีวีดิจิทัลในอัตรา 4% แก่ผู้ประกอบการฟรีทีวีที่นำทีวีแอนะล็อกมาออกอากาศคู่ขนานทีวีดิจิทัลได้ภายในวันที่ 10 ตุลาคม ช่อง 3 จึงขยับกำหนดการเริ่มออกอากาศคู่ขนานมาเร็วขึ้นเป็นวันที่ 10 ตุลาคม เวลา 20:15 น. ส่วนรายการที่เคยออกอากาศทางช่อง 33 เดิม บีอีซี-มัลติมีเดีย ได้ถอนออกและจัดแบ่งมาออกอากาศใหม่ทางช่อง 13 และช่อง 28 แทน

ต่อมาในวันที่ 9 กรกฎาคม พ.ศ. 2561 กสทช. ได้มีมติให้ยุติการออกอากาศในทีวีแอนะล็อกอย่างเป็นทางการ หลังจากที่สถานีโทรทัศน์แอนะล็อกเดิมได้ยุติการออกอากาศในระบบเดิมไปแล้วก่อนหน้า โดยให้ถือว่ายุติการออกอากาศในวันที่ 16 กรกฎาคม และมีมติให้ช่อง 3 แอนะล็อกยกเลิกการออกอากาศคู่ขนานทางทีวีดิจิทัลช่อง 33 โดยให้แยกผังรายการออกจากกันอย่างชัดเจน แต่ช่อง 3 ได้ยื่นคัดค้านมติ เนื่องจากยังไม่สามารถยุติการออกอากาศทีวีแอนะล็อกได้ เพราะบีอีซียังไม่หมดสัญญาสัมปทานกับ บมจ.อสมท ซึ่งเป็นรัฐวิสาหกิจภายใต้การกำกับดูแลของสำนักนายกรัฐมนตรี และจดทะเบียนเป็นบริษัทมหาชนจำกัดอยู่ในตลาดหลักทรัพย์แห่งประเทศไทย จึงทำให้ไม่สามารถแก้ไขเปลี่ยนแปลงสัญญาสัมปทานได้ และยังขัดกับข้อตกลงที่บีอีซีทำกับ กสทช. ที่ศาลปกครองในวันที่ 8 ตุลาคม พ.ศ. 2557 อีกด้วย อย่างไรก็ตาม ช่อง 3 รับมติของ กสทช. 3 เรื่อง คือ ช่อง 3 เอชดี ต้องแสดงถึงการบริหารผังรายการด้วยตัวเอง แยกรูปแบบในการหารายได้ของช่องออกเป็นเอกเทศ และแยกตราสัญลักษณ์ของสถานีออกจากกัน โดยช่อง 3 แสดงสัญลักษณ์ของระบบแอนะล็อกไว้ที่มุมล่างขวา ในขณะที่ระบบดิจิทัลยังคงยึดตำแหน่งมุมบนขวาตามเดิม

(ทั้งนี้ ตั้งแต่เที่ยงคืนวันจันทร์ที่ 1 เมษายน พ.ศ. 2562 สถานีฯ ได้อัญเชิญตราสัญลักษณ์พระราชพิธีบรมราชาภิเษก พุทธศักราช 2562 มาประดับไว้ที่มุมบนซ้าย ส่งผลให้ต้องแสดงตราสัญลักษณ์ระบบดิจิทัลไว้ที่มุมล่างขวา โดยวางไว้ด้านซ้ายมือติดกับสัญลักษณ์ระบบแอนะล็อกที่แสดงที่มุมล่างขวาเช่นเดิม แต่ในวันที่ 27 พฤษภาคม ได้งดขึ้นตราสัญลักษณ์พระราชพิธีบรมราชาภิเษกทางด้านมุมบนซ้ายในช่วงรายการสด ยกเว้นวันที่ 3 มิถุนายน ไปจนถึงวันที่ 17 มิถุนายน และแสดงไปจนสิ้นสุดห้วงการจัดงานพระราชพิธีในวันที่ 31 กรกฎาคม ปีเดียวกัน)

หลังจากช่อง 3 ได้ทำการยุติการออกอากาศในระบบแอนะล็อกโดยสมบูรณ์เมื่อเวลา 00:01 น. ของวันที่ 26 มีนาคม พ.ศ. 2563 เรียบร้อยแล้ว บีอีซี-มัลติมีเดีย ก็ได้รับโอนกรรมสิทธิ์การบริหารจัดการเนื้อหาของช่อง 3 แอนะล็อกจากบีอีซีมาบริหารจัดการเองอย่างเต็มรูปแบบทั้งหมด โดยช่อง 3 เอชดี ได้นำสัญลักษณ์ของระบบทีวีดิจิทัลเดิม (โลโก้ปลาคาร์ฟ) ออก พร้อมทั้งย้ายสัญลักษณ์ของช่อง 3 แอนะล็อกเดิมกลับไปไว้ที่มุมบนขวาแทน ปัดเงาเพิ่มเป็น 3 มิติ แล้วเติมตัวอักษร HD สีเทาต่อท้าย เป็นสัญลักษณ์ใหม่ของช่อง 3 เอชดี ในระบบทีวีดิจิทัลจนถึงปัจจุบัน

thumb|200px|โลโก้ช่อง 3 เอชดีในรายการสด (26 มี.ค. 2563 - ปัจจุบัน)
ทั้งนี้ ในรายการสด ตัวอักษร HD จะถูกดันขึ้นมาอยู่กึ่งกลางของสัญลักษณ์ช่อง 3 และจะมีแถบสีฟ้า-น้ำเงิน โผล่ออกมาจากด้านใต้ของสัญลักษณ์ และเขียนกำกับไว้ในแถบดังกล่าวว่า LIVE

### อดีตการออกอากาศในระบบดิจิทัล

### กระแสไฟฟ้าขัดข้องเมื่อปี พ.ศ. 2552
เมื่อวันที่ 16 กันยายน พ.ศ. 2552 ระบบบำบัดน้ำเสียภายในอาคารมาลีนนท์เกิดชำรุด ส่งผลให้น้ำเสียไหลเข้าท่วมเครื่องกำเนิดไฟฟ้า จึงไม่สามารถออกอากาศได้ เนื่องจากกระแสไฟฟ้าดับตั้งแต่เวลา 16.04 น. ขณะกำลังแนะนำเนื้อหาในช่วงต้นของรายการเด็ก *กาลครั้งหนึ่ง* โดยในเวลาดังกล่าว สัญญาณภาพที่กำลังออกอากาศก็หยุดลงและหายไปกลายเป็นสัญญาณว่าง ต่อมาเมื่อเวลา 17.32 น. กลับมามีภาพแถบสีในแนวตั้งตลอดทั้งหน้าจอและบรรเลงเพลงพระราชนิพนธ์ *[[ยามเย็น]]* เพื่อทดลองเสียง และในเวลา 17.37 น. จึงกลับมาปรากฏภาพเปิดรายการ *[[เรื่องเด่นเย็นนี้]]* และเข้าสู่รายการตามปกติ โดยออกอากาศจากชั้นล่างของอาคารปฏิบัติการออกอากาศ ด้วยการใช้รถถ่ายทอดสดเคลื่อนที่ นับเป็นครั้งแรกในรอบหลายสิบปีที่เกิดเหตุการณ์ดังกล่าวกับทางสถานีฯ และยังเกิดขึ้นเป็นระยะเวลายาวนานที่สุดในประวัติศาสตร์โทรทัศน์ไทยด้วย

## ฝ่ายข่าว

ช่อง 3 ถือเป็นสถานีโทรทัศน์ที่มีฝ่ายข่าวระดับคุณภาพแห่งหนึ่ง มีจำนวนผู้ประกาศข่าวมากที่สุด และมีการนำเสนอข่าวถึงครึ่งหนึ่งของเวลาการออกอากาศทั้งหมด (12 ชั่วโมง) 

ในอดีต ช่อง 3 เคยนำเสนอรายการข่าวในรูปแบบการอ่านข่าวตามธรรมเนียมเดิม จนกระทั่งเมื่อปี พ.ศ. 2524 อ.ส.ม.ท. เจ้าของสัมปทานได้สั่งการให้ช่อง 3 เชื่อมสัญญาณออกอากาศการรายงานข่าวในช่วงต่าง ๆ ซึ่งผลิตโดยสำนักข่าวไทย ร่วมกับช่อง 9 อ.ส.ม.ท. และใช้ชื่อรายการว่า *ข่าวร่วม 3-9 อ.ส.ม.ท.* จนถึงปี พ.ศ. 2529 เป็นเวลา 5 ปี หลังจากนั้น อ.ส.ม.ท. จึงอนุญาตให้ช่อง 3 กลับมานำเสนอข่าวเองได้อีกครั้งจนถึงปัจจุบัน

ต่อมาราวปี พ.ศ. 2546 เป็นต้นมา ช่อง 3 ได้ปรับเปลี่ยนแนวทางการนำเสนอข่าวจากการอ่านข่าวมาเป็นการเล่าข่าว ซึ่งได้รับอิทธิพลจากรายการเรื่องเล่าเช้านี้ ของสรยุทธ สุทัศนะจินดา เพื่อให้ผู้ชมมีความเข้าใจได้อย่างง่ายดายและสามารถรับรู้ข่าวสารได้มากขึ้น ฝ่ายข่าวมีความมุ่งมั่นในการนำเสนอข่าวสารต่าง ๆ เพื่อสร้างความรู้ความเข้าใจในเหตุการณ์ปัจจุบันต่าง ๆ ที่ช่อง 3 เผยแพร่สู่ประชาชน โดยใช้ผู้ประกาศข่าวที่มีความเชี่ยวชาญและเที่ยงตรงในการนำเสนอข่าว จนในที่สุดก็นำไปสู่การร่วมกันจัดตั้งกลุ่มผู้ประกาศข่าวและรายการข่าวในชื่อตราสินค้าว่า ครอบครัวข่าว 3 โดยมีเซิร์ช เอ็นเตอร์เทนเม้นท์ เป็นผู้จัดทำตราสินค้าดังกล่าว

นอกจากนี้ ช่อง 3 ยังได้จัดซื้อระบบดิจิทัลนิวส์รูม ซึ่งเป็นเทคโนโลยีทันสมัย ที่ได้รับการพัฒนาระดับสูง มูลค่ากว่า 80 ล้านบาท ของโซนี่ มาใช้ในการผลิต และนำเสนอข่าวของช่อง 3 อย่างเต็มระบบ เป็นแห่งแรกในทวีปเอเชีย เมื่อวันที่ 15 กุมภาพันธ์ พ.ศ. 2550

## รายการโทรทัศน์ที่มีชื่อเสียง
นอกจากฝ่ายข่าวแล้ว ช่อง 3 ยังถือเป็นผู้นำด้านละครโทรทัศน์ของประเทศไทย เนื่องจากเปิดโอกาสให้บริษัทเอกชน เข้าเสนอผลงานผลิตละครโทรทัศน์หลากหลายแนว ในเวลาไพรม์ไทม์ และหัวค่ำ รวมถึงยังมีรายการโทรทัศน์หลากหลายประเภทที่สร้างชื่อเสียงแก่สถานีอีกหลายรายการ ดังตัวอย่างต่อไปนี้

* **ตลกรายวัน** (26 มี.ค. 2513 - 31 ธ.ค. 2535) รายการที่ 2 ของสถานีฯ และเป็นรายการสุดท้ายของแต่ละวัน ตามผังรายการครั้งแรกของสถานีฯ มีเนื้อหาเป็นการเล่าเรื่องตลก ออกอากาศทุกวัน เวลา 11.00 - 12.00 น. ต่อมาในปี พ.ศ. 2514 ย้ายมาออกอากาศเวลา 21.00 - 22.00 น. แต่ในต่างจังหวัดยังออกอากาศเวลาเดิม เมื่อปี พ.ศ. 2516 ออกอากาศเป็นสองช่วงเวลาคือ 20.30 - 22.00 น. และ 23.00 - 0.00 น. เฉพาะในกรุงเทพมหานคร และออกอากาศช่วงเดียว คือ ทุกวันพฤหัสบดี เวลา 23.00 น. ยุติการออกอากาศเมื่อสิ้นปี พ.ศ. 2535
* **รับรางวัล** (15 ม.ค. 2514) เกมโชว์รายการแรกของสถานีฯ ที่ในระยะแรกออกอากาศเป็นเวลา 10 นาทีของทุกวัน แต่เนื่องจากได้รับความนิยมจากผู้ชมสูงมาก จนกระทั่งสถานีฯ ขยายเวลาในวันจันทร์-วันศุกร์ เป็น 30 นาที และวันเสาร์-วันอาทิตย์ เป็น 1 ชั่วโมง
* **[[เปาบุ้นจิ้น (ภาพยนตร์จีนชุด)|เปาบุ้นจิ้น]]** (2517, 2537, 2558) ภาพยนตร์ชุดจีนจากไต้หวัน ที่ได้รับความนิยมอย่างสูงมาก ในทั้งสองช่วงเวลา (ปี พ.ศ. 2517 ออกอากาศทุกวันอังคาร -วันศุกร์ เวลา 19.00 น. และปี พ.ศ. 2537 ออกอากาศทุกวันพุธ -วันอาทิตย์ เวลา 20.30 น.) โดยยุคแรกนั้น บริษัท สหพัฒนพิบูล จำกัด ถึงกับเกาะกระแสด้วยการออกผลิตภัณฑ์ผงซักฟอก ในเครื่องหมายการค้า *เปาบุ้นจิ้น* เลยทีเดียว (ปัจจุบันใช้เพียงชื่ออย่างสั้นว่า *เปา* เท่านั้น)
* **[[ไฟพ่าย]]** (2519) ละครโทรทัศน์รูปแบบใหม่เรื่องแรกของสถานีฯ ผลงานการสร้างสรรค์ของภัทราวดี มีชูธน นักแสดงและครูสอนการแสดง ที่มีแนวคิดให้ผู้แสดงท่องจำบทด้วยตัวเอง โดยไม่ต้องมีทีมงานคอยบอกบทอยู่ข้างฉากเหมือนยุคก่อน ซึ่งผู้แสดงต้องซักซ้อมทำความเข้าใจตัวละครก่อนจะทำการแสดง และใช้วิธีการบันทึกเทปแทนการออกอากาศสด ออกอากาศทุกวันจันทร์-วันพุธ เวลา 19.30 - 20.00 น. 
* **กระบี่ไร้เทียมทาน** (2523) ภาพยนตร์ชุดจีนที่ได้รับความนิยมอย่างสูงมากอีกเรื่องหนึ่ง ออกอากาศทุกวันเสาร์-วันอาทิตย์ นำแสดงโดย ฉีเส้าเฉียน (เล่นเป็นตัวละครเอก *ฮุ้นปวยเอี๊ยง*) ทั้งนี้ หนังสือพิมพ์ไทยรัฐ ถึงกับนำกรณีที่ตัวละครในเรื่องนี้นัดหมายพิสูจน์วิชายุทธกันมาขึ้นเป็นพาดหัวข่าวในหน้า 1 เลยทีเดียว
* **[[เณรน้อยเจ้าปัญญา]]** (2526) ภาพยนตร์การ์ตูนจากญี่ปุ่น ที่สร้างโดยอิงจากชีวประวัติของพระอิกคิว โซจุน ได้รับความนิยมในกลุ่มเยาวชนเป็นอย่างมาก ออกอากาศทุกวันจันทร์-ศุกร์ ช่วงเย็น ๆ เนื่องจากความฉลาดรอบรู้ของเณรเด็ก *อิกคิวซัง* ตัวเอกของเรื่อง อีกทั้งยังมีคติสอนใจในทุกตอนอีกด้วย
* **ภาษาไทยวันละคำ** (2527) รายการสอนภาษาไทย ในเชิงอธิบายความหมายของถ้อยคำสำนวนต่าง ๆ ดำเนินรายการโดย ศ.กิตติคุณ ดร.กาญจนา นาคสกุล ราชบัณฑิต สาขาภาษาไทย ประจำสำนักศิลปกรรม ราชบัณฑิตยสถาน อดีตหัวหน้าภาควิชาภาษาไทย คณะอักษรศาสตร์ จุฬาลงกรณ์มหาวิทยาลัย ในขณะนั้น ซึ่งได้รับความสนใจ และเป็นที่กล่าวขวัญถึงอย่างมาก จากผู้ชมทุกเพศทุกวัย ไม่เฉพาะเด็กและเยาวชน ที่เป็นกลุ่มเป้าหมายหลักของรายการ (ต่อมารายการนี้ถูกนำไปล้อเลียนโดยรายการ เพชฌฆาตความเครียด ภายใต้ช่วง *"ภาษาไทยคำละวัน"* ของ ปัญญา นิรันดร์กุล)
* **ดูดีดีมีรางวัล** (2531) นับเป็นควิซโชว์ตอบคำถามชิงรางวัลในยุคแรก ๆ ที่เปิดรับผู้เข้าแข่งขันจากทางบ้านทั่วประเทศ เนื่องจากทางสถานีฯ กำลังเริ่มโครงการขยายเครือข่ายร่วมกับ อ.ส.ม.ท. จึงเกิดแนวคิดในการสมนาคุณตอบแทนแก่ผู้ชม ที่ติดตามชมรายการของสถานีฯ มาตลอด ดำเนินรายการโดย ไตรภพ ลิมปพัทธ์ และ หัทยา วงษ์กระจ่าง
* **[[ฝันที่เป็นจริง]]** (2531 - 2539) รายการที่นำเสนอวิถีชีวิตของบุคคล ผู้ต่อสู้กับชะตากรรมอันยากลำบาก ผ่านรูปแบบละครสั้น และปิดท้ายรายการด้วยการสนทนากับบุคคลเจ้าของเรื่อง พร้อมทั้งมอบร้านค้ารถเข็น ให้เป็นอุปกรณ์ดำรงชีพต่อไป ซึ่งถือเป็นสัญลักษณ์สำคัญของรายการ เป็นเวทีแจ้งเกิดให้กับ ไตรภพ ลิมปพัทธ์ จนกลายเป็นพิธีกรที่มีชื่อเสียงในยุคนั้น โดยมีผลิตภัณฑ์ผงซักฟอก *บรีส* เป็นผู้สนับสนุนหลักของรายการ
* **[[ทไวไลท์โชว์]]** (14 ต.ค. 2533 - 28 มี.ค. 2547 และ 7 มิ.ย. - 29 พ.ย. 2557) รายการวาไรตี้ทอล์กโชว์ ออกอากาศทุกวันอาทิตย์ ซึ่งในช่วงที่ได้รับความนิยมสูงสุดนั้น ได้รับจัดสรรเวลาจากสถานี ฯ ถึง 3 ชั่วโมง (15.00-18.00 น.) ดำเนินรายการโดย ไตรภพ ลิมปพัทธ์ แต่เพียงผู้เดียวมาตลอด 14 ปี ก่อนจะย้ายไปออกอากาศทาง สถานีโทรทัศน์ไอทีวี ในปี พ.ศ. 2547 - 2551 และในปี พ.ศ. 2557 ได้กลับกลับมาออกอากาศอีกครั้ง โดยออกอากาศทุกวันเสาร์เวลา 15.30 - 17.00 น. และออกอากาศเทปสุดท้ายวันที่ 29 พ.ย. 2557 *(ปัจจุบันรายการทไวไลท์โชว์ถูกพัฒนาให้เป็นรายการ [[ทูเดย์โชว์|ทูไนท์โชว์]] และ[[ทูเดย์โชว์]] ตามลำดับ เพื่อให้มีลักษณะเนื้อหารายการที่คล้ายคลึงกัน)*
* **[[สีสันบันเทิง]]** (2535 - ปัจจุบัน) ข่าวบันเทิงรายการแรกของสถานี ฯ เกิดขึ้นในเวลาใกล้เคียงกับรายการ *แวด-วงบันเทิง* (ที่มีพิธีกรรายการคือ ญาดา ยมกานนท์ (นักพากษ์สปอตของช่อง 3)) ออกอากาศก่อนหน้าละครภาคค่ำทุกวัน เวลาประมาณ 20.20 น. ซึ่งได้รับความนิยมมาจนถึงปัจจุบัน ผู้ดำเนินรายการที่มีชื่อเสียงจากรายการนี้ อาทิ หม่อมหลวงสุรีย์วัล สุริยง, นวนันท์ บำรุงพฤกษ์, พรหมพร ยูวะเวส, ธิดารักษ์ ธำมรงค์รัตน์, อลิสดา โลหะบุตร, ณิชชาพัณณ์ ชุณหะวงศ์วสุ, หยาดทิพย์ ราชปาล และปวริศา เพ็ญชาติ เป็นต้น (โดยในปัจจุบันผู้ดำเนินรายการนี้เป็นนักแสดงหญิงในสังกัดช่อง 3 เอชดี)
* **โต้คารมมัธยมศึกษา** (2535 - 2538) รายการแข่งขันโต้วาที สำหรับนักเรียนระดับมัธยมศึกษา ดำเนินรายการโดย กรรณิกา ธรรมเกษร และ จตุพล ชมภูนิช ออกอากาศทุกวันจันทร์-วันศุกร์ เวลา 11.30-12.30 น. เป็นรายการที่สร้างชื่อเสียงแก่นักพูดระดับประเทศ อาทิ สมเกียรติ จันทร์พราหมณ์, ณัฐวุฒิ ใสยเกื้อ และ สุพจน์ พงษ์พรรณเจริญ
* **เปิดอก** (2536 - 2539) วาไรตี้ทอล์กโชว์แก้ไขปัญหาชีวิตครอบครัวและสังคม ดำเนินรายการโดย ดวงตา ตุงคะมณี, มยุรา เศวตศิลา, ทรงสิทธิ์ รุ่งนพคุณศรี และ ภาณุเดช วัฒนสุชาติ ซึ่งเพลงไตเติ้ลรายการขับร้องโดย เทียรี่ เมฆวัฒนา
* **มาสเตอร์คีย์** (2537 - 29 ธ.ค. 2564) รายการเกมโชว์ที่ออกอากาศในช่วงกลางวัน และย้ายไปออกอากาศช่วงสาย จนภายหลังเปลี่ยนรูปแบบรายการไปเป็นการแข่งขันประกวดร้องเพลง ดำเนินรายการโดย เมทนี บุรณศิริ (พิธีกรหลักตั้งแต่ปี 2537 - 2564), เทพ โพธิ์งาม (พิธีกรร่วมตั้งแต่ปี 2537 - 2553) , ญาสุมินทร์ เลิศอมรวัฒนา และ วิทยา เจตะภัย (ถนอม สามโทน) ฯลฯ
* **168 ชั่วโมง** (2538 - ปัจจุบัน) วาไรตี้โชว์สำหรับคนนอนดึก ปัจจุบันออกอากาศทุกวันอาทิตย์ เวลา 00.30 - 01.00 น. ดำเนินรายการโดย วิบูลย์ ลีรัตนขจร
* **[[น้องใหม่ร้ายบริสุทธิ์|6/16 ร้ายบริสุทธิ์]] และ [[น้องใหม่ร้ายบริสุทธิ์]]** (24 มีนาคม พ.ศ.​ 2539 - 3 พฤศจิกายน พ.ศ. 2561) ละครซีรีส์วัยรุ่นที่ออกอากาศยาวนานที่สุดในประเทศไทย ออกอากาศทุกวันเสาร์ เวลา 9.15 น.
* **[[ตีสิบ]] และ [[ตีสิบ|ตีสิบเดย์]]** (4 พ.ย. 2540 - 30 พ.ย. 2567) วาไรตี้ทอล์กโชว์ ออกอากาศทุกวันอังคาร เวลา 22.30 - 00.30 น. และย้ายไปออกอากาศวันเสาร์ช่วงเย็น โดยตั้งแต่อดีตจนถึงปัจจุบันมีระดับความนิยมของผู้ชม (เรตติ้ง) มากที่สุดของสถานี ฯ รองจากรายการประเภทละคร มีผู้ดำเนินรายการหลัก คือ วิทวัจน์ สุนทรวิเนตร์ พร้อมกับผู้ร่วมดำเนินรายการอีกมากมายที่สลับสับเปลี่ยนหมุนเวียนกันมาตลอด 27 ปีที่ออกอากาศ 
* **ก่อนบ่ายคลายเครียด** (2540 - 31 ม.ค. 2562) รายการวาไรตี้ตลกที่ได้รับความนิยมสูงสุด ออกอากาศทุกวันจันทร์ - ศุกร์ เวลา 10.30 น. (ปัจจุบันย้ายไปออกอากาศที่ช่อง PPTV HD36 และช่องเวิร์คพอยท์ ตามลำดับ)
* **[[ชิงร้อยชิงล้าน|ชิงร้อยชิงล้าน Super Game]], [[ชิงร้อยชิงล้าน|ชิงร้อยชิงล้าน ชะช่ะช่า]] และ [[ชิงร้อยชิงล้าน|ชิงร้อยชิงล้าน Sunshine Day]]** (7 ม.ค. - 30 ก.ย. 2541 และ 1 ม.ค. 2555 - 28 มิ.ย. 2558) รายการเกมโชว์ยอดนิยมของบริษัท เวิร์คพอยท์ เอ็นเทอร์เทนเมนท์ จำกัด (มหาชน) ดำเนินรายการโดย ปัญญา นิรันดร์กุล , มยุรา เศวตศิลา และแก๊งสามช่า ซึ่งประกอบไปด้วย หม่ำ จ๊กมก , เท่ง เถิดเทิง และหนู คลองเตย โดยในช่วงปี พ.ศ. 2541 ในยุคของ ชิงร้อยชิงล้าน Super Game ตั้งแต่วันที่ 7 มกราคม พ.ศ. 2541 - 25 กุมภาพันธ์ พ.ศ. 2541 (ซึ่งแต่เดิมเคยออกอากาศทางช่อง 7 ตั้งแต่วันที่ 17 มกราคม พ.ศ. 2533 - 31 ธันวาคม พ.ศ. 2540) และยุคชิงร้อยชิงล้าน ชะช่ะช่า ออกอากาศทุกคืนวันพุธ เวลา 22.00 - 00.00 น. ตั้งแต่วันที่ 4 มีนาคม - 30 กันยายน พ.ศ. 2541 ก่อนจะย้ายไปออกอากาศทางช่อง 5 ในวันที่ 7 ต.ค. 2541 - 28 ธันวาคม พ.ศ. 2548 ต่อมาได้ย้ายไปออกอากาศที่ช่อง 7 อีกครั้งเมื่อวันที่ 11 มกราคม พ.ศ. 2549 - 28 ธันวาคม พ.ศ. 2554 จนกระทั่งกลับมาออกอากาศทางช่อง 3 อีกครั้งในวันที่ 1 มกราคม พ.ศ. 2555 - 28 มิถุนายน พ.ศ. 2558 ในยุค ชิงร้อยชิงล้าน Sunshine Day ออกอากาศทุกวันอาทิตย์ เวลา 15.00 - 17.00 น. (ต่อมาขยับเวลาเป็น 14.45 น. - 16.45 น.) และมีสมาชิกของแก๊งสามช่า คือ หม่ำ จ๊กมก , เท่ง เถิดเทิง , โหน่ง ชะชะช่า , ส้มเช้ง สามช่า , ตุ๊กกี้ ชิงร้อยฯ , พัน พลุแตก และบอย ชิงร้อย ฯ พร้อมทั้งมีการสลับสับเปลี่ยนพิธีกรหญิง ตั้งแต่วันที่ 4 พ.ย. 2555 และวรัทยา นิลคูหา ได้เป็นพิธีกรหลักคู่กับปัญญาตั้งแต่วันที่ 29 มิ.ย. 2557 (ต่อมา ย้ายไปออกอากาศทางช่องเวิร์คพอยท์ ตั้งแต่วันที่ 5 ก.ค. 2558 - 31 ธันวาคม พ.ศ. 2566)
* **ซือกง** (2541 - ปลายปี พ.ศ. 2542) ภาพยนตร์ชุดจีนจากไต้หวัน โดยสถานีฯ ทำประชาสัมพันธ์ภาพยนตร์ชุดนี้ ด้วยคำขวัญซึ่งเป็นที่นิยมในระยะต่อมาว่า "อย่าปล่อยให้คนชั่วลอยนวล"
* **เกมเศรษฐี** (4 มี.ค. 2543 - 28 มี.ค. 2547) ควิซโชว์รูปแบบตอบคำถาม รายการแรกของประเทศไทย มีเงินรางวัลสูงสุด 1,000,000 บาท เพียงตอบคำถามได้ถูกต้องทั้ง 16 ข้อ ดำเนินรายการโดย ไตรภพ ลิมปพัทธ์ (ต่อมาย้ายไปออกอากาศทาง ITV ในปี พ.ศ. 2547 - 2551)
* **[[4 ต่อ 4 แฟมิลี่เกม]]** (13 ม.ค. 2544 - 31 ธ.ค. 2549) เกมโชว์สำหรับทุกคนในครอบครัว ผลิตโดย เอ็กแซ็กท์-ซีเนริโอ ดำเนินรายการโดย กนิษฐ์ สารสิน ออกอากาศทุกวันเสาร์-อาทิตย์ (ย้ายไปออกอากาศทางช่องวัน 31 ตั้งแต่ 7 มี.ค. 2559 - 28 ธันวาคม พ.ศ. 2568)
* **[[วีกเกสต์ลิงก์|กำจัดจุดอ่อน]]** (7 ก.พ. - 26 ธ.ค. 2545) ควิซโชว์ตอบคำถามที่ดำเนินรายการโดย รศ.ดร.กฤษติกา คงสมพงษ์ ซึ่งผู้เข้าแข่งขันที่ได้คะแนนน้อยที่สุด ต้องออกจากการแข่งขันไปทีละคน มีลักษณะเด่นที่ผู้ดำเนินรายการจะใช้วาจาเชือดเฉือนผู้เข้าแข่งขัน ด้วยน้ำเสียงกระด้างและเรียบเฉย จึงมีผู้วิจารณ์ว่าไม่เหมาะกับสังคมไทย จนสุดท้ายรายการนี้ต้องยุติการออกอากาศลง และนำรายการ *magic box กล่องวิเศษ* มาออกอากาศแทน 
* **[[รักใสใส หัวใจสี่ดวง]]** (2545) ภาพยนตร์ชุดไต้หวัน นำแสดงโดยกลุ่มศิลปิน F4 ซึ่งประสบความสำเร็จอย่างสูงทั้งในประเทศไต้หวันและประเทศไทย
* **[[เรื่องเล่าเช้านี้]]** (2 มิ.ย. 2546 - ปัจจุบัน) เป็นรายการนำเสนอข่าวที่ใช้รูปแบบการเล่าด้วยภาษาที่เข้าใจง่าย เปลี่ยนไปจากการนั่งอ่านข่าวจากสคริปต์ในรูปแบบเดิม ปัจจุบันดำเนินรายการโดย สรยุทธ สุทัศนะจินดา, พิชญทัฬห์ จันทร์พุฒ และ เอกราช เก่งทุกทาง
* **[[โคกคูนตระกูลไข่]]** (2 ส.ค. 2546 - 25 ก.พ. 2549) ซิทคอมของบริษัท เวิร์คพอยท์ เอ็นเทอร์เทนเมนท์ จำกัด (มหาชน) นำแสดงโดย หม่ำ จ๊กมก จินตหรา สุขพัฒน์ สันติสุข พรหมศิริ เท่ง เถิดเทิง ฯลฯ (ต่อมาได้ย้ายไปออกอากาศทางช่อง 5 ตั้งแต่วันเสาร์ที่ 4 มี.ค. 2549 - 30 มิ.ย. 2550)
* **[[เป็นต่อ]]** (7 ต.ค. 2547 - 9 ก.พ. 2555) ซิทคอมยอดนิยมที่มีเรตติ้งสูงที่สุดของช่อง 3 ผลิตโดย เอ็กแซ็กท์-ซีเนริโอ นำแสดงโดย ชาคริต แย้มนาม,พิมพ์มาดา บริรักษ์ศุภกร,มยุริญ ผ่องผุดพันธุ์,กิตติ เชี่ยววงศ์กุล,วิชุดา พินดั้ม,ผอูน จันทรศิริ ฯลฯ (ย้ายไปออกอากาศทางช่องวัน 31 ตั้งแต่ 20 ธ.ค. 2555 - ปัจจุบัน)
* **[[แดจังกึม จอมนางแห่งวังหลวง]]** (2548 - 2549) ภาพยนตร์ชุดจากเกาหลีใต้ เรื่องแรกของสถานีฯ
* **[[อัจฉริยะข้ามคืน]]** (3 ก.ค. 2549 - 7 ม.ค. 2551) รายการเรียลลิตี้ควิซโชว์รายการแรกของไทย มีจุดเด่นที่เกมการแข่งขันที่ต้องใช้การวิเคราะห์โจทย์เป็นหลัก โดยเฉพาะเกมที่ขึ้นชื่อและเป็นที่รู้จักกันอย่างแพร่หลายนั่นก็คือ เกมถอดรหัสลับอัจฉริยะ ดำเนินรายการโดย แทนคุณ จิตต์อิสระ และ ปัญญา นิรันดร์กุล
* **[[เฮง เฮง เฮง]]** (7 ต.ค. 2549 - 29 ส.ค. 2558) ซิทคอมยอดนิยมของ เอ็กแซ็กท์-ซีเนริโอ เป็นซิทคอมเรื่องแรกของค่ายที่มีการย้ายช่อง (ย้ายมาจากช่อง 7 ที่เริ่มออกอากาศตั้งแต่ 19 ม.ค. 2545 - 30 ก.ย. 2549) นำแสดงโดย กล้วย เชิญยิ้ม, ปิยะมาศ โมนยะกุล, ราศี ดิศกุล ณ อยุธยา, ชาตโยดม หิรัณยัษฐิติ,  คีรติ มหาพฤกษ์พงศ์, กวินรัฏฐ์ ยศอมรสุนทร ฯลฯ (ย้ายไปออกอากาศทางช่องวัน 31 ตั้งแต่ 3 ต.ค. 2558 - 25 มิ.ย. 2559)
* **Strawberry Cheesecake** (8 ต.ค. 2549 - 27 ก.ย. 2558) รายการโทรทัศน์แนววาไรตี้ โดยเปิดโอกาสวัยรุ่นได้แสดงออกทุกรูปแบบ ที่จะให้ผู้ชมได้สัมผัสโลกของวัยรุ่น โดยมีพิธีกรวัยรุ่น 9-15 คน (โดยประมาณ) รับหน้าที่ดำเนินรายการ โดยตั้งแต่วันที่ 6 ต.ค. 2556 รายการได้เปลี่ยนรูปแบบใหม่ มีพิธีกรผู้ชายเพิ่มเข้ามาด้วย และเปลี่ยนชื่อรายการเป็น รายการ Strawberry Krubcake
* **[[ผู้กองเจ้าเสน่ห์]]** (7 ม.ค. 2550 - 27 ก.ย. 2558) ซิทคอมยอดนิยมของ เอ็กแซ็กท์-ซีเนริโอ นำแสดงโดย ปฏิภาณ ปฐวีกานต์, อคัมย์สิริ สุวรรณศุข (ตอนที่ 1-119), บุตรศรัณย์ ทองชิว (ตอนที่ 130-445 (จบซีซั่นของช่อง 3)), รณวีร์ เสรีรัตน์, เอ๋ เชิญยิ้ม,พิศมัย วิไลศักดิ์ ฯลฯ (ย้ายไปออกอากาศทางช่องวัน 31 ตั้งแต่ 4 ต.ค. 2558 - 31 ก.ค. 2559)
* **[[ถ้าคุณแน่? อย่าแพ้ เด็ก (ประถม)!|ถ้าคุณแน่? อย่าแพ้ ป.4]] และ [[ถ้าคุณแน่? อย่าแพ้ เด็ก (ประถม)!]]** (1 ต.ค. 2550 - 29 เม.ย. 2553) ควิซโชว์ที่ผู้ร่วมรายการต้องแข่งขันตอบคำถามกับนักเรียนชั้นประถมศึกษา จึงเป็นที่นิยมเนื่องจากผู้ชมเอ็นดูในความฉลาดและน่ารักของเด็ก ๆ ดำเนินรายการโดย กนิษฐ์ สารสิน ที่รับบทบาทเป็น *ครูเป๊ะ*
* **[[ไทยแลนด์ก็อตทาเลนต์]] (พรสวรรค์บันดาลชีวิต)** (6 มี.ค. 2554 - 4 ก.ย. 2559) เรียลลิตี้โชว์ประกวดความสามารถหลากหลายรูปแบบ ไม่จำกัดอายุ, เพศ และจำนวนผู้เข้าประกวดของประเภทของโชว์ โดย บริษัท ยูนิลีเวอร์ (ประเทศไทย) จำกัด ได้ซื้อลิขสิทธิ์การประกวดบริเทนส์กอตแทเลินต์ จากประเทศอังกฤษ มาออกอากาศในประเทศไทย โดยบริษัท เวิร์คพอยท์ เอ็นเทอร์เทนเมนท์ จำกัด (มหาชน) เป็นผู้ดำเนินการผลิตรายการ ออกอากาศทางช่อง 3 จำนวน 6 ซีซั่น (ตั้งแต่ซีซั่นที่ 7 ย้ายไปออกอากาศที่ช่องเวิร์คพอยท์)
* **[[เดอะวอยซ์ไทยแลนด์|The Voice Thailand]]** (6 ก.ย. 2555 - 25 ก.พ. 2561) เรียลลิตี้โชว์ประกวดร้องเพลง ผลิตรายการโดย AP&J Production และโต๊ะกลมโทรทัศน์ (2 ซีซั่น) ออกอากาศทางช่อง 3 จำนวน 6 ซีซั่น (ตั้งแต่ซีซั่นที่ 7 ย้ายไปออกอากาศที่ช่อง พีพีทีวี และตั้งแต่ซีซั่น All Stars ย้ายไปออกอากาศทางช่องวัน 31)
* **[[ครัวคุณต๋อย]]** (2 พฤษภาคม 2556 – ปัจจุบัน) รายการโทรทัศน์ประเภทแนะนำอาหารแบบปกิณกะบันเทิง ปัจจุบันดำเนินรายการโดย ไตรภพ ลิมปพัทธ์, กีรติ เทพธัญญ์ และเจริญพร อ่อนละม้าย (โก๊ะตี๋ อารามบอย) 
* **[[ตีสิบ|ดันดารา]]** (1 มิ.ย. 2557 - 30 ก.ย. 2561) รายการประกวดความสามารถชื่อดังที่เคยเป็นส่วนหนึ่งในรายการตีสิบ แล้วแยกตัวออกมาเป็นรายการในช่วงเย็นวันอาทิตย์ ดำเนินรายการโดย วิทวัจน์ สุนทรวิเนตร์, ธัณย์สิตา สุวัชราธนากิตติ์ (ชมพู่ ก่อนบ่าย) และ ผดุง ทรงแสง (แจ๊ส ชวนชื่น)
* **[[เดอะเฟซไทยแลนด์]]** (4 ต.ค. 2557 - 6 ก.ย. 2568) เรียลลิตี้โชว์เพื่อค้นหาสุดยอดนางแบบ ผลิตรายการโดย บริษัท กันตนา กรุ๊ป จำกัด (มหาชน)
* **Davinci เกมถอดรหัส** (2 ธ.ค. 2559 - 30 เม.ย. 2564) เกมโชว์แนวควิซโชว์ที่ทดสอบความรู้รอบตัวและไหวพริบของผู้เข้าแข่งขันผ่านคำถามที่มาในรูปแบบของรูปภาพที่นำมาร้อยเรียงกันเป็นคำปริศนา ผลิตรายการโดย บริษัท อะมะเตะระสุ จำกัด
***[[โหนกระแส]]** (5 มิ.ย. 2560 - ปัจจุบัน) รายการสนทนาเชิงข่าวของกรรชัย กำเนิดพลอย ที่นำข่าวซึ่งเป็นกระแสสังคมในขณะนั้นมาตีแผ่ผ่านการพูดคุยกับแขกรับเชิญ ผลิตรายการโดย บริษัท ดีคืนดีวัน จำกัด ของกรรชัย (ย้ายการออกอากาศมาจากช่อง 3 เอสดี หลังคืนใบอนุญาตตั้งแต่วันที่ 1 ต.ค. 2562 - ปัจจุบัน)
* **The Eyes มองตาก็รู้ใคร** (5 มี.ค. 2561 - 28 ก.พ. 2563) เกมโชว์ที่ทดสอบการจดจำดวงตาของเหล่าคนดังทั่วโลกจากทุกวงการ ผลิตรายการโดย บริษัท อะมะเตะระสุ จำกัด (ย้ายไปออกอากาศทางช่อง 7HD และเปลี่ยนผู้ผลิตรายการเป็น บริษัท เทโร เอ็นเตอร์เทนเม้นท์ จำกัด (มหาชน) ตั้งแต่ 14 มิ.ย. 2564 - 31 ส.ค. 2564)

## ละครและการ์ตูน ซีรีส์ต่างประเทศ

* แดจังกึม
* ทงอี จอมนางคู่บัลลังก์
* จูมง มหาบุรุษกู้บัลลังก์
* ซอดองโย สายใยรักสองแผ่นดิน
* คนดีที่โลกรอ หมอโฮจุน
* ฝากรักไว้ที่ปลายฟ้า
* อิมซังอ๊ก ยอดพ่อค้าหัวใจทระนง
* ตำนานจอมกษัตริย์เทพสวรรค์
* บันทึกรักคิมซูซอน สุภาพบุรุษมหาขันที
* ลีซาน จอมบัลลังก์พลิกแผ่นดิน
* เปาบุ้นจิ้น (ละครโทรทัศน์ พ.ศ. 2536)
* มังกรหยก ภาค 2 ตอน ตำนานศึกเทพอินทรี
* รักใสใส หัวใจสี่ดวง
* จังกึมน้อย แห่งวังหลวง
* เณรน้อยเจ้าปัญญา
* ฮิคารุเซียนโกะ
* ชินจังจอมแก่น

## ดูเพิ่ม
* รายชื่อละครโทรทัศน์ทางช่อง 3 เอชดี
* บีอีซีเวิลด์
* ครอบครัวข่าว 3
* ช่อง 3 แฟมิลี
* ช่อง 3 เอสดี
* วิทยุครอบครัวข่าว
* ททบ.5 เอชดี
* ช่อง 7HD
* ช่อง 9 เอ็มคอตเอชดี
* สถานีโทรทัศน์แห่งประเทศไทย
* สถานีโทรทัศน์ไทยพีบีเอส

## หมายเหตุ

## อ้างอิง

## แหล่งข้อมูลอื่น
* เว็บไซต์อย่างเป็นทางการ
* บริษัท บีอีซี เวิลด์ จำกัด (มหาชน)
* ฝ่ายข่าว สถานีวิทยุโทรทัศน์ไทยทีวีสีช่อง 3 

ท

3
หมวดหมู่:กลุ่มบีอีซีเวิลด์
3
หมวดหมู่:สถานีโทรทัศน์ที่เริ่มออกอากาศในปี พ.ศ. 2513